**UNIVERZITET U TUZLI**

FILOZOFSKI FAKULTET

**STUDIJSKI PROGRAM II CIKLUSA STUDIJA**

**RAZREDNA NASTAVA**

**u primjeni od akademske 2020/2021. godine**

dr. Tihomila Markovića 1, 75 000 Tuzla,

Tel.: 00387 (0)35 306 330, 306 331, Fax.: 306 332,

http://www.ff.untz.ba

studentska služba: 035/306-365

1. **UVODNI DIO**

**1.1. Razlozi pokretanja i cilj studijskog programa**

Odsjek za razrednu nastavu Filozofskog fakulteta Univerziteta u Tuzli osnovan je na Pedagoškoj akademiji u Tuzli 1970. godine. Odsjek je nastavio funkcionirati kao dvogodišnji studij nakon transformiranja Pedagoške akademije u Filozofski fakultet 1993. godine, a akademske 2006/2007. dvogodišnji studij je transformiran u trogodišnji. II ciklus studija Razredna nastava u trajanju od četiri semestra (3+2) pokrenut je akademske 2011/2012., pri čemu su studenti imali priliku ostvariti ukupno 120 ECTS bodova. Akademske 2014/2015. godine dotadašnji trogodišnji studij prvog ciklusa transformiran u četverogodišnji studij, po uzoru na evropske i svjetske studije primarnog odgoja i obrazovanja. 2017/18. godine studijski odsjek Razredna nastava izveo je prvu generaciju studenta po četverogodišnjem studiju (240 ECTS bodova). Akademske 2017/2018. godine na odsjeku Razredna nastava diplomiralo je 18 studenata, a akademske 2018/2019. diplomirao je 21 student. Navedeni podaci čine neophodnim zahtjev da se ponudi koncept jednogodišnjeg studija drugog ciklusa (4+1). Također, prema Članu 118, stav 4 Zakona o visokom obrazovanju (2016) organizovanje prvog i drugog ciklusa studija zasniva se na pravu studenata da im se, u skladu sa evropskim standardima Bolonjskog procesa, omogući i horizontalna mobilnost u području slobodnog izbora studijskih programa u okviru organizacionih jedinica visokoškolskih ustanova.

 Potreba društva za magistrima razredne nastave, koji su se kao struka dokazali u različitim sferama društvenih djelatnosti je evidentna. U prilog tome govori i činjenica da za ovim usmjerenjem vlada veliki interes u našem akademskom prostoru, te vjerujemo da će Univerzitet u Tuzli zahvaljujući ovoj činjenici privući veliki broj kandidata.

 Vrijeme u kojem živimo karakteriziraju stalne i dinamične promjene u svim sferama života pojedinca. Brzi naučni, tehnološki i društveni razvoj stavlja nas pred izazove za koje su neophodna nova znanja, vještine i sposobnosti. Intenzivne promjene usmjerene su prema sve većoj ulozi cjeloživotnog učenja i kontinuiranog obrazovanja. Nužnost za cjeloživotnim učenjem u svakom aspektu življenja, predstavlja veliku odgovornost za učitelje. U tom se smislu ističe zahtjev za ustrojem studija koji će se temeljiti na savremenim naučnim spoznajama o važnosti primarnog obrazovanja u razvoju čovjeka, te na njima temeljenih znanja i vještina koje budući magistar razredne nastave mora steći tokom studija.

 U procesu stalnih promjena i brzog napretka u svim sferama života i rada, uloga učitelja je prepoznata kao ključna koja daje poseban doprinos u humanizaciji ljudskih odnosa, osposobljavanju za cjeloživotno učenje, usvajanju vrijednosti, znanja i vještina koje će učenicima pomoći da se lako prilagode brzim društvenim promjenama i zahtjevima vremena koje dolazi. Učitelji postavljaju važan temelj na kojem svi mi dalje gradimo svoje vrijednosti i znanje. U skladu sa potrebama, a slijedeći opšte trendove u društvu, neophodno je koncipirati i pokrenuti studijskiprogram drugog ciklusa koji bi, uvažavajući svu složenost učiteljskog poziva, bio usklađen sa tendencijama i standardima država regiona i Evrope.

U cilju ispitivanja zaintresiranosti potencijalnih kandidata za upis na studijski program II ciklusa studija Razredna nastava na odsjeku su sprovedene aktivnosti organiziranja sastanaka sa alumnima razredne nastave i Udruženjem učitelja TK i ispitivanja njihove zainteresiranosti za nastavak školovanja na drugom ciklusu studija, gdje se došlo do zaključka o potrebi organiziranja II ciklusa studija Razredna nastava. U sklopu aktivnosti organiziranja i realiziranja metodičke prakseza studente I ciklusa u saradnji sa osnovnim školama na području TK stanovit broj učitelja iskazao je intres za upis na II ciklus studija Razredna nastava.

 Shodno svemu navedenome, pokreće se inicijativa za osnivanjem studijskog programa Razredna nastavana II ciklusu na Filozofskom fakultetu Univerziteta u Tuzli u trajanju od dva semestra.

Ciljevi ovoga ciklusa studija su:

1. sticanje znanja i vještina za stručno zvanje magistar razredne nastave i kompetencija potrebnih za rad u praksi;
2. sticanje znanja o savremenim tokovima obrazovanja s akcentom na područje razredne nastave;
3. osnaživanje kompetencija planiranja, pripremanja i provođenja empirijskih istraživanja, te kriterija za kategoriziranje i pisanje naučnih radova;
4. osposobljavanje studenata za permanentan stručni razvoj i cjeloživotno učenje;
5. sticanje uslova za dalje školovanje i stručno usavršavanje izoblasti primarne edukacije.

Završetkom II ciklusa studija Razredna nastava student/ica stiče temeljna teorijska, metodološka i analitička znanja i vještine, koje ih osposobljavaju za rad, kao i uspješan nastavak studiranja.

Kompetencije i vještine koje se stiču kvalifikacijom (diplomom) su:

* razumijevanje važnosti nove paradigme primarnog odgoja i obrazovanja u interdisciplinarnim okvirima;
* demonstriranje sposobnosti zauzimanja kritičkog stava prema savremenim tendencijama u području razredne nastave;
* primjena novih teorijskih spoznaja u konkretnim odgojno-obrazovnimsituacijama;
* posjedovanje sposobnosti izrade savremenog kurikuluma u razrednoj nastavi;
* kreativno pristupanje školskom kurikulumu, organiziranju i evaluaciji odgojno-obrazovnog rada;
* primjena stečenih znanja u oblastididaktičko-metodičke podrške potencijalima učenika sa posebnim odgojno-obrazovnim potrebama (izrada individualnih, prilagođenih i proširenih nastavnih programa);
* interdisciplinarno pristupanje organizaciji i realizaciji nastave, te posjedovanje međupredmetnih kompetencija;
* uspostavljenje kvalitetne saradnjesa svim akterima odgojno-obrazovnog rada značajnih za područje razredne nastave;
* primjena postupaka podsticanja motivacije za učenje, kao i postupaka za utvrđivanje i unapređenje socijalnih odnosa u razredu;
* sposobnostsamoevaluacije i profesionalnog razvoja, daljnje vertikalne mobilnosti;
* kreiranje novih znanja iz područja primarnog odgoja i obrazovanja;
* sprovođenjeakcijskih istraživanja i ostalih metodoloških pristupa u svrhu unapređivanja pedagoške djelatnosti.

**1.2.Usklađenost sa misijom Univerziteta i predlagača studijskog programa**

 Kriteriji akreditacije studijskih programa obavezuju predlagače studijskih programa u sljedećem:

1. udovoljavanju opštim ciljevima studijskog programa (željene završne kvalifikacije svršenih studenata na nivou studijskog programa),
2. ciljevi studijskog programa treba da u obzir uzimaju međunarodnu dimenziju,
3. profiliranje studijskog programa u odnosu na obrazovne ciljeve, kao i na domaće i/ili inostrane studijske programe zbog usklađivanja ciljeva sa kompetencijama koje odgovaraju I i II ciklusu studijа i Evropskom kvalifikacijskom okviru,
4. usklađivanje obrazovnih ciljeva sa stručnim propisima/legislativom,
5. usklađivanje ciljeva sa potrebama i zahtjevima datog polja rada/struke.

S obzirom da je u toku akreditacija Univerziteta u Tuzli, odnosno akreditacija studijskih odsjeka, koncept jednogodišnjeg studija II ciklusa Razredna nastava i mogućnost nastavka studija studentima koji su završili I ciklus studija, nameće se kao neophodanim aspektom u pogledu zadovoljavanja kriterija akreditacije ovoga studijskog odsjeka.

 Pokretanjem II ciklusa studija Razredna nastava Filozofski fakultet Univerziteta u Tuzli će ostati baza naučnog i stručnog usavršavanja učitelja i bachelora razredne nastave. Ovaj će studijski program zadovoljiti potrebe cjeloživotnog i kontinuiranog učenjaučitelja i bachelora razredne nastave, koji će imati priliku nastaviti svoj put obrazovanja na Univerzitetu u Tuzli.

**1.3. Uporedivost studijskog programa sa srodnim akreditiranim programima na VŠU u Bosni i Hercegovini i zemljama EU, radi mobilnosti studenata**

Kako bi se udovoljilo zahtjevima akreditacije studijskih programa na Univerzitetu u Tuzli nužno je II ciklus studija Razredna nastava uskladiti sa strukturom studija preporučenom Bolonjskom deklaracijom i evropskom koncepcijom studija. Studijski program II ciklusa studija Razredna nastava koji se ovdje predlaže utemeljen je na savremenim naučnim spoznajama u području razredne nastave. Studentima se nudi jedinstven spoj najnovijih teorijskih i praktičnih saznanja iz oblasti razredne nastave, te njegova usklađenost sa sličnim programima unutar regiona, što će omogućiti ne samo lakšu mobilnost sudenata i nastavnika odnosno saradnika nego i vidljivost Univerziteta u Tuzli na naučnoj mapi Europske unije.Pokretanjem II ciklusa studija Razredna nastava sa jednogodišnjim trajanjem, Univerzitet u Tuzli bi osigurao kompatibilnost sa ostalim studijima razredne nastave u Bosni i Hercegovini, ali i u Evropi.

 Novi studijski program II ciklusa Razredna nastava uporediv je sa srodnim akreditiranim studijskim programima koji egzistiraju na Fakultetima u EU, ali i sa Fakultetima unutar Bosne I Hercegovine. Studij po novom studijskom planu I progamu je višestruko otvoren studij. U tom smislu u budućnosti se očekuje pojačana mobilnost studenata prema drugim sličnim stručnim studijima, a to će im omogućiti da upotpune svoja temeljna stručnaznanja.

Predloženi II ciklus studijaRazredna nastava prema strukturi studija (4+1, tj 240 ECTS + 60 ECTS) usporediv je sa studijskim programima za obrazovanje učitelja na Univerzitetu u Sarajevu (<http://www.pf.unsa.ba/>) i Univerzitetu u Beogradu (<http://www.uf.bg.ac.rs/>). Prema ukupnom broju kredita (300 ECTS), ishodima učenja i kompetencijama koje se stiču diplomom uporediv je sa studijskim programima koncipiranim prema sistemu 3+2 (tj. 180 ECTS + 120 ECTS) u zemljama regiona i Evrope, kao što su Učiteljski fakultet Sveučilišta u Zagrebu Učiteljski fakultet Sveučilišta u Rijeci, te studijskim programima predškolskog odgoja i obrazovanja u Engleskoj, Danskoj, Finskoj, Švedskoj (<https://www.ufzg.unizg.hr/>;<http://www.ufri.uniri.hr/hr/>;[www.ncl.ac.uk](http://www.ncl.ac.uk); [www.helsinki.fi/behav/english/studies.htm](http://www.helsinki.fi/behav/english/studies.htm);[www.educ.umu.se/eng/research.htm](http://www.educ.umu.se/eng/research.htm)).

1. **OPĆI DIO**
	1. **Naziv i nosilac studijskog programa**

Naziv studijskog programa: **Razredna nastava**

Nosilac studijskog programa: **Univerzitet u Tuzli, Filozofski fakultet**

* 1. **Način izvođenja nastave i nivo studijskog programa**

 Studij je organizovan kao redovni studij. Drugi ciklus studija traje jednu (1) godinu (2 semestra) i vrednuje se sa 60 ECTS bodova. Studijska godina se organizuje u dva semestra (zimski i ljetni), od kojih svaki ima 15 nastavnih sedmica.

* 1. **Akademski i stručni naziv koji se stiče završetkom studijskog programa**

 Završetkom studija II ciklusa student stiče akademsko zvanje **magistar razredne nastave,** a u skladu sa Pravilnikom o akademskim i stručnim zvanjima i načinu njihovog korištenja koji donosi Ministarstvo obrazovanja, nauke, kulture i sporta Tuzlanskog Kantona.

* 1. **Jezik na kojem se izvodi studijski program**

 Nastava na studijskom programu II ciklusa studijaRazredna nastava izvodi se na službenim jezicima u Bosni i Hercegovini**.**

* 1. **Procedure i uslovi upisa na studijski program**

Pravo upisa na studijski program II ciklusa imaju sva lica koja su završila odgovarajući dodiplomski studij/studij I ciklusa u trajanju od četiri godine (sa ostvarenih 240 ECTS bodova). Odgovarajući dodiplomski studij je studij primarnog obrazovanja, učiteljski studij, studijski program za obrazovanje učitelja, te studij razredne nastave.

Klasifikacija i izbor kandidata za upis vrši se na osnovu kriterija u skladu sa procedurama koje utvrđuje Senat Univerziteta u Tuzli.

Minimalan broj kandidata za izvođenje nastave u punom obimu je 7 (sedam). Ukoliko se prijavi manji broj kandidata, nastava se izvodi u konsultativnoj formi. Maksimalan broj kandidata je 15.

* 1. **Popis predmeta sa brojem sati nastave i brojem ECTS bodova**

 Nastavni plan studijskog programa II ciklusa Razredna nastava sadrži obavezne predmete te završni magistarski rad.

|  |  |  |
| --- | --- | --- |
| Naziv predmeta | **Zimski semestar** | **Ljetni semestar** |
| P | A | L | ECTS | P | A | L | ECTS |
| Savremeni metodički pravci u razrednoj nastavi | 9 | 2 | 0 | 12 |  |  |  |  |
| Metodologija pedagoških istraživanja u razrednoj nastavi | 2 | 0 | 1 | 5 |  |  |  |  |
| Kurikulum razredne nastave | 2 | 0 | 0 | 5 |  |  |  |  |
| Didaktičko-metodički aspekti rada sa učenicima s posebnim odgojno-obrazovnim potrebama | 2 | 0 | 0 | 4 |  |  |  |  |
| Psihologija obrazovanja: spoznajno-motivacijsko-socijalni procesi | 2 | 0 | 0 | 4 |  |  |  |  |
| **Ukupno zimski semestar** | 17 | 2 | 1 | 30 |  |  |  |  |
| Jezik, književnost i kultura (modularni predmet – Bosanskohercegovačka književnost i kultura i Jezik i kultura) |  |  |  |  | 4 | 1 | 0 | 5 |
| Završni rad-magistarski rad |  |  |  |  |  |  |  | 25 |
| **Ukupno ljetni semestar** |  |  |  |  | 4 | 1 | 0 | 30 |

\*SILABUSI PREDMETA DATI SU U PRILOGU

 Način organizacije nastave i obavljanja ispita regulisan je odgovarajućim aktima i propisima Univerziteta u Tuzli koji se odnose na ovu oblast.

* 1. **Opis programa**

|  |  |
| --- | --- |
| **Savremeni metodički pravci u razrednoj nastavi (opći modul)** | ECTS |
| **12** |
| Ukupan broj sati u semestru: **15** |
| Semestar: **I** | Predavanja: 1 | Vježbe (A+L) : **0+0** |
| **Cilj kolegija:**Omogućiti studentima usvajanje širokog spektra znanja i razvoj vještina iz područja savremenih metodičkih pravaca u razrednoj nastavi. Razvijanje sposobnosti za komparativno-kritičku analizu osnovnih metodičkih pojmova, razvojnog puta metodike i uočavanje njihove povezanosti sa umjećima uspješnog vođenja i rukovođenja razredom. Razvoj praktičnih umjeća, kritičkog mišljenja u nastavnim i vannastavnim oblicima rada. Osposobljavanje za organizaciju, praćenje, primjenu i provjeru stečenog znanja i razvoja učenikih kompetencija u praksi. Saradnja roditelja i učitelja. |
| **Sadržaj / struktura predmeta:**1. Interdisciplinarna zasnovanost nastave. 2. Shvatanje nastave u kontekstu metodičke prakse. 3. Savremeno shvatanje taksonomije cilja i zadataka nastave. 4. Teorije izbora nastavnih i vannastavnih sadržaja. 5. Pedagogizacija i scijentizacija nastave. 6. Kurikulumsko planiranje sadržaja, aktivnosti i procesa nastave i vannastavnih aktivnosti. 7. Organizacione, medijske i materijalno-tehničke inovacije nastave. 8. Savremeno praćenje i kontrola kvaliteta nastave. 9. Savremene tendencije u evaluaciji procesa i rezultata rada u nastavi. 10. Istraživanja u nastavi. 11. Aktivnoist, kreativnost i stvaralaštvo u natavi i vannastavnim sadržajima. Definicije i klasifikacije. 13. Uloga nastavnika u savremenom odgoju i obrazovanju, razvoj sistema i potreba njegovog osavremenjavanja. 14. Potreba i mogućnost samoučenja i samoobrazovanja. 15. Perspektive razvoja savremenih metodičkih pravaca (saradnja roditelja i učitelja, te lokalne zajednice). |
| **Literatura:**Čanović S.,(2002), Problemi savremene nastave, Učiteljski fakultet, Leposavić;Krulj, R. S.,(1988), Nastavna tehnologija u funkciji povećavanja efikasnosti učenja, PrištinaSlatina,M., (1998),Nastavni metod–prilog pedagoškoj moći suđenja, FF Sarajevo |

|  |  |
| --- | --- |
| **Savremeni metodički pravci u razrednoj nastavi matematike** | ECTS |
| **12** |
| Ukupan broj sati u semestru: **45** |
| Semestar: **I** | Predavanja: **2** | Vježbe (A+L) : **1+0** |
| **Cilj kolegija:**Detaljnije upoznati studente s psihološkim aspektima učenja početne nastave matematike, s ulogom igre te zabavnih i šaljivih matematičkih zadataka u procesu učenja matematike u početnoj nastavi. Zatim, upoznati studente s didaktičko-metodičkim modelima stvaralačke nastave matematike u razrednoj nastavi, te sa mogućnostima primjene informacijsko-komunikacijske tehnologije u nastavi matematike i razvijanja stvaralačkog mišljenja kod učenika kao i s načinima rada s učenicima s posebnim potrebama u početnoj nastavi matematike. |
| **Sadržaj / struktura predmeta:**1. Psihološki aspekti učenja početne matematike. 2. Savremeni pristup razvoja početne nastave matematike3. Matematička osobnost učenika i nivo pripremljenosti učenika za učenje matematike. 4. Prilagodba početne nastave matematike uzrastu učenika 5. Uloga igre te zabavnih i šaljivih matematičkih zadataka u učenju početne matematike. 6. Didaktičko-metodički modeli stvaralačke (kreativne) nastave matematike u nižim razredima osnovne škole. 7. Moderna informacijsko-komunikacijska tehnologija u funkciji razvijanja stvaralačkog (kreativnog) mišljenja kod učenika u razrednoj nastavi matematike. 8. Rad s matematički darovitim učenicima u početnoj nastavi matematike9. Rad s učenicima koji imaju poteškoća u učenju matematike u razrednoj nastavi. 10. Pretpostavke za izbor nastavnih i vannastavnih sadržaja poćetne nastave matematike11. Planiranje sadržaja i procesa nastave vannastavnih aktivnosti u početnoj nastavi matematike12. Moderna informacijsko-komunikacijska tehnologija u funkciji razvijanja stvaralačkog mišljenja u razvoju početne nastave matematike13. Vannastavne aktivnosti 14. Rad u sekcijama 15. Odbrana seminarskih radova |
| **Literatura:**1. Sead Rešić: Matematika I - Metodika početne nastave, Papir karton Tuzla 2013. God2. Markovac J.: Metodika početne nastave matematike, Školska knjiga, Zagreb, 1990.3. Margita Pavleković: Metodika nastave matematike sa informatikom I, Element4. R. Skemp: The Psihology of Learning Mathematics, Penguin Books, London, 1971. 5. V. Vlahović-Štetić i I. Vizek – V. Vidović: Kladim se da možeš, Psihološki aspekti početnog poučavanja matematike, Zagreb, 1998. 6. P. Liebeck: Kako djeca uče matematiku, Educa, Zagreb, 1995. 7. M. Pejić: Neuspjeh u nastavi matematike, Naša škola br.25, Sarajevo, 2003. 8. V.A. Krutetskii: The Psihology of Mathematical Obilities in School Children, Chicago, University of Chicago Pres, 1976. 9. G. Polya: Kako ću riješiti matematički zadatak, Školska knjiga, Zagreb, 1966. |

|  |  |
| --- | --- |
| **Savremeni metodički pravci u razrednoj nastavi (modul BJK)** | ECTS |
| **12** |
| Ukupan broj sati u semestru: **45** |
| Semestar: **I** | Predavanja: **2** | Vježbe (A+L) : **1+0** |
| **Cilj kolegija:**- Osposobljavanje studenata za samostalno i stvaralačko izvođenje nastave bosanskog jezika i književnosti.- Usvajanje savremene metodičke teorije- Usvajanje naučno-metodičke osnove koja će im omogućiti da u toku svoje nastavne djelatnosti primjenjuju nova metodička dostignuća- Osposobljavanje za postizanje većih i kvalitetnijih uspjeha u svim područjima nastave bosanskog jezika i književnosti- Osposobljavanje za praćenje napredovanja u nastavi bosanskog jezika i književnosti- Osposobljavanje za primjenu savremenih metodičkih pomagala i informacionih tehnologija u nastavi jezika i književnosti- Historijsko utemeljenje metodike nastave jezika i književnosti kao zasebne naučne discipline |
| **Sadržaj / struktura predmeta:**1. Predmet i zadaci metodike nastave književnosti i jezika (2+1)2. Preduslovi uspjeha u nastavi bosanskog, hrvatskog i srpskog jezika i književnosti (2+1)3. Ciljevi nastave bosanskog, hrvatskog i srpskog jezika i književnosti (2+1)4. Programski zadaci nastave bosanskog, hrvatskog i srpskog jezika i književnosti (2+1)5. Povijest metodičkih istraživanja u nastavi jezika i književnosti (2+1)6. Značajni časopisi u povijesti metodike nastave jezika i književnosti (2+1)7. Bosanska metodička škola i njena povijest (2+1)8. Učitelji kao utemeljitelji bosanske metodičke škole (2+1)9. Značaj austrougarskih reformi za obrazovanje u osnovnoj školi (2+1)10. Savremeni i tradicionalni pristup nastavi jezika i književnosti (2+1)11. Metodički pristup online nastavi jezika i književnosti (2+1)12. Metode i tehnike učenja na daljinu (2+1)13. Ciljevi učenja na daljinu (2+1)14. Metodička praksa u nastavi jezika za osnovnu školu (2+1)15. Metodička praksa u nastavi književnosti za osnovnu školu (2+1) |
| **Literatura:**1. Dlustuš, Ljuboje: Školske prilike u Bosni i Hercegovini od okupacije do danas, Školski vjesnik, I/1, Sarajevo, 1894. 2. Drljić, Rastislav: Kratak pregled razvoja katoličkog pučkog školstva kroz XIX vijek (Kalendar sv. Ante), Sarajevo, 1942.3. Lešić, Zdenko: Pripovjedačka Bosna II, Sarajevo, 1991.4. Nikolić, Milija: Metodika nastave srpskog jezika i književnosti, Zavod za udžbenike i nastavna sredstva, Beograd, 2006.5. Papić, Mitar: Školstvo u Bosni i Hercegovini za vrijeme austrougarske okupacije (1878. – 1918), Sarajevo, 1972.6. Pašalić-Kreso, Adila: “Školski vjesnik” – prvi pedagoški časopis u Bosni i Hercegovini, Naša škola br. 1-2, Sarajevo, 1973.7. Rosandić, Dragutin – Šicel, Miroslav: Pristup nastavi književnosti, Nastavna biblioteka, Zavod za izdavanje udžbenika, Sarajevo, 1970. 8. Težak, Stjepko: Govorne vježbe u nastavi hrvatskosrpskog jezika, PKZ, Zagreb, 1964.9. Veličković, Staniša: Nastava srpskohrvatskog jezika i književnosti u osnovnim i srednjim školama (bibliografski priručnik za nastavnike), Republički zavod za unapređivanje vaspitanja i obrazovanja, Beograd, 1984. |

|  |  |
| --- | --- |
| **Savremeni metodički pravci u razrednoj nastavi prirode i društva** | ECTS |
| **12** |
| Ukupan broj sati u semestru: **15** |
| Semestar: **I** | Predavanja: **1** | Vježbe (A+L) : **0+0** |
| **Cilj kolegija:**Upoznavanje studenata sa sadržajem savremene metodike nastave prirode i društva, nastavnim planom i programom prirode i društva,curiculomom izvanučioničke nastave/oblici terenske nastave/.Osposobljavanje studenata za samostalno izvođenje nastavnog procesa. |
| **Sadržaj / struktura predmeta:**1. Savremena metodika nastave prirode i društva.2. Korelacija sadržaja prirode i društva sa drugim nastavnim predmetima.3. Međunarodni program''Ekoškola''.4. Pojam biotičkih i abiotičkih sistema.5. Metodički pristup izučavanju sadržaja o vodi,zraku i tlu .6. Metodički pristup izučavanju biljnog ,životinjskog svijeta ,antropoloških i ekoloških sadržaja od I-V razreda.7., 8. Savremene metodičke koncepcije - sistemi nastave prirode i društva (egzemplarna, timska, diferencirana,individualizovana, heuristička, problemska, programirana).9. Interaktivna i istraživačka nastava.10. Organizacija nastave u kombinovanim odjeljenjima.11. Saobraćaj i kretanje koje doprinosi zaštiti okoliša.12., 13. Prirodna baština i kulturno-historijsko nasljeđe14. Energetska učinkovitost.15. Rad sa djecom sa poteškoćama u učenju i razvoju i darovitom djecom. |
| **Literatura:**Borić, E.(2014).Priručnik za istraživanje u zoovrtu, OsijekBorić,E.(2009).ISTRAŽIVAČKA NASTAVA PRIRODE I DRUŠTVA ,OsijekOmerović,M.,Zukorlić,M.(2019).Škola u prirodi,Off-set Tuzla |

|  |  |
| --- | --- |
| **Savremeni metodički pravci u razrednoj nastavi muzičke kulture** | ECTS |
| **12** |
| Ukupan broj sati u semestru: **15** |
| Semestar: **I** | Predavanja: **1** | Vježbe (A+L) : **0+0** |
| **Cilj kolegija:**Omogućiti studentima usvajanje širokog spektra znanja i razvoj vještina iz područja savremenih metodičkih pravaca iz oblasti muzičke kulture. Razvijanje sposobnosti za komparativno-kritičku analizu muzičkih djela i pravaca, razvojnog puta uspješnog vođenja i rukovođenja muzičkim sekcijama. Razvoj savremenih muzičkih umjeća, kritičkog mišljenja u nastavnim i vannastavnim oblicima rada. Interdisciplinarno osposobljavanje za organizaciju, praćenje, primjenu i provjeru stečenog znanja i razvoja učenikog stvaralaštva u praksi. Saradnja roditelja i učitelja u poticanju muzičkog obrazovanja djece. |
| **Sadržaj / struktura predmeta:**1. Interdisciplinarni pristup muzičkoj nastavi/sekcijama. 2. Shvatanje muzičkog izažaja u kontekstu metodičke prakse. 3. Savremeno shvatanje cilja i zadataka muzičke kulture. 4. Teorije izbora nastavnih muzičkih sadržaja. 5. Teorije izbora vannastavnih muzičkih sadržaja. 6. Kurikulumsko planiranje savremenih muzičkih sadržaja, aktivnosti i procesa nastave i vannastavnih aktivnosti. 7. Organizacione, medijske i materijalno-tehničke inovacije nastave muzičke kulture. 8. Praćenje i kontrola kvaliteta nastave. 9. Istraživanja u nastavi i muzičkim pristupima različitih poimanja muzičkog obrazovanja. 10. Aktivnost, kreativnost i stvaralaštvo u nastavi muzičke kulture i njenim vannastavnim sadržajima. 11. Definicije i klasifikacije. 12. Uloga nastavnika u savremenom muzičkom odgoju i obrazovanju, razvoj sistema i potreba njegovog osavremenjavanja. 13. Potreba i mogućnost samoučenja i samoobrazovanja putem muzičkih radionica. 14. Perspektive razvoja savremenih metodičkih pravaca i pristupa muzici. 15. Saradnja roditelja i učitelja u poticanju muzički telentovane djece. |
| **Literatura:**Manasteriotti V. (1973.). Muzički odgoj na početnom stupnju, Zagreb: Školska knjiga Porobić, S.(2005). Motivacija i kreativnost u nastavi muzičke kulture, OFF-SET, TuzlaSam, R. (1998.). Glazbeni doživljaj u odgoju djeteta, Rijeka: Glosa. |

|  |  |
| --- | --- |
| **Savremeni metodički pravci u razrednoj nastavi likovne kulture** | ECTS |
| **12** |
| Ukupan broj sati u semestru: **15** |
| Semestar: **I** | Predavanja: **1** | Vježbe (A+L) : **0+0** |
| **Cilj kolegija:**Ovladati teorijskim i praktičnim spoznajama o savremenim metodičkim pravcima u području likovnog odgoja i obrazovanja posredstvom predviđenih sadržaja. |
| **Sadržaj / struktura predmeta:**1. Postmodernizam i izazovi s kojima se suočavaju nastavnici 21. stoljeća; 2. Savremeni pristup poučavanja nastave likovne umjetnosti; 3. Moderne nasuprot tradicionalnih metoda efikasne nastave; 4. Pristup savremenoj umjetnosti u razrednoj nastavi;5. Savremeni mediji i nastava likovne kulture;6. Samostalno teorijsko i praktično istraživanje tradicionalnih i savremenih likovnih medija;7. Samostalno teorijsko i praktično istraživanje tradicionalnih i savremenih likovnih medija;8. I kontinuirana provjera znanja;9. Razvoj stvaralaštva upotrebom igre u nastavi likovne kulture; 10. Ometanje dječijeg likovnog stvaralaštva;11. Motivi u nastavi likovne kulture kao posljedica dječjih interesa;12. Pravilan izbor i analiza umetničkih djela i/ili umjetničkih reprodukcija u likovnom odgoju i obrazovanju;13. Pravilan izbor i analiza umetničkih djela i/ili umjetničkih reprodukcija u likovnom odgoju i obrazovanja;14. Strukturalna i tematska korelacija;15. II kontinuirana provjera znanja. |
| **Literatura:**1.Balić Šimrak, A.; Šverko, I.; Županić Benić, M. (2010). U prilog holističkom pristupu kurikulumu likovne kulture. Zbornik radova: “Umjetničko djelo u likovnom odgoju i obrazovanju”. 2011, Zagreb: €CNSI.2.Bodulić, V. (1982). Umjetnički i dječji crtež. Zagreb: Školska knjiga. 3. Karlavaris, B. (1963). Likovno vaspitanje, Priručnik za nastavnike od I do VIII razreda osnovne škole, Zavod za izdavanje udžbenika Socijalističke Republike Srbije, Beograd4. Duh, M. (2001). Suvremena umjetnost i njen odraz u likovnom odgoju i obrazovanju početkom 21. stoljeća. Zagreb: Hrvatsko vijeće InSEA. 5. Hayman, A. (1980). Umjetnost – prirodan ljudski jezik. Djeca i svijet (51-56). Šibenik: Jugoslavenski festival djeteta. . 6. M. Kuščević, D. (2016). Likovno-umjetnička djela u nastavi likovne kulture. U.N. Mihaljević (ur.), Zbornik radova Filozofskog fakulteta u Splitu (67-85). Split: Filozofski fakultet u Splitu. |

|  |  |
| --- | --- |
| **Savremeni metodički pravci u razrednoj nastavi tjelesnog i zdravstvenog odgoja** | ECTS |
| **12** |
| Ukupan broj sati u semestru: **15** |
| Semestar: **I** | Predavanja: **1** | Vježbe (A+L) : **0+0** |
| **Cilj kolegija:**- Upoznati studente sa anatomsko-fiziološkim osnovama tjelesnog vježbanja, osnovama psihomotorike, higijene u tjelesnom i zdravstvenom odgoju i savremenim funkcijama tjelesnog i zdravstvenog odgoja učenika nižih razreda osnovne škole. - Upoznati ih sa karakteristikama različitih grupa učenika, kojima se u tjelesnom i zdravstvenom odgoju mora posvetiti posebna pažnja i za njih oblikovati drugačije pristupe; mogućnostima efikasnije nastave tjelesnog i zdravstvenog odgoja; savremenim metodama i oblicima rada i različitim mogućnostima kvalitetne organizacije nastave i vannastavnih aktivnosti u okviru nastave tjelesnog i zdravstvenog odgoja. - Upoznati studente sa metodološkim pojmovima i istraživačkim radom u oblasti tjelesnog i zdravstvenog odgoja, osposobiti za kritičko čitanje i vrednovanje stručne i naučne literature i prenošenje općeg metodološkog znanja na proučavano područje. |
| **Sadržaj / struktura predmeta:**Teorijska nastava1. Uticaj tjel. aktivnosti na organizam, razvoj motoričkih sposobnosti i lokomotorni aparat za kretanje učenika mlađeg školskog uzrasta, anatomsko-fiziološke osnove tjel. vežbanja.2. Uticaj tjelesne aktivnosti na zdravlje djece, zdravstvena funkcija tjel. i zdravs. odgoja, tjelesno aktivan način života.3. Interdisciplinarne osnove tjel. i zdravs. odgoja i antropološke karakteristike učenika nižih razreda osnovne škole. 4. Didaktičko-metodičke pretpostavke i faktori uspješnosti radnih procesa u nastavi tjel. i zdravs. odgoja učenika. 5. Efikasnost nastave tjel. i zdravs. odgoja u zavisnosti od različitih pokazatelja. 6. Analiza nastavnog plana i programa tjel. i zdravs. odgoja. 7. Diferencirana nastava tjel. i zdravs. odgoja. 8. Modeli kratkoročnog i dugoročnog planiranja. 9. Vidovi praćenja, vrednovanja i evidentiranja rezultata rada. 10. Metodologija istraživanja. 11. Upoznavanje sa metodama za postavljanje hipoteza, prikupljanje podataka, izbora uzorka ispitanika, obrade podataka. 12. Tehnologija istraživanja. 13. Odabir teme naučno-istraživačkog rada. 14. Oblikovanje naučnih i stručnih radova. 15. Struktura završnog rada.Praktična nastava Predstavljanje anatom.-fiziološ. osnova tjel. vježbanja učenika; Primjena različitih sredstava tjel. i zdrav. odgoja, sprava i rekvizita u nastavi tjel. i zdrav. odgoja; Prikaz testiranja motoričkih sposobnosti i metoda za procjenu pravilnog držanja tijela. |
| **Literatura:**1. Bonacin, D., Katić, R., & Zagorac N. (2001). Model kineziološke edukacije: naučno-istraživački projekti u kineziologiji. Split: Fakultet prirodoslovno-matematičkih znanosti i odgojnih područja Sveučilišta u Splitu. 2. Findak, V. (2003). Metodika tjelesne i zdravstvene kulture. Zagreb: Školska knjiga.3. Findak, V., Metikoš, D., Mraković, M. & Neljak, B. (1996). Primijenjena kineziologija u školstvu - NORME. Zagreb: Hrvatski pedagoško-književni zbor.4. Hadžikadunić, M., Mađarević, M. (2004). Metodika nastave tjelesnog odgoja sa osnovama fiziologije tjelesnog vježbanja. Zenica: Pedagoški fakultet.5. Malacko, J., Rađo, I. (2005). Tehnologija sporta i sportskog treninga. Sarajevo: Fakultet sporta i tjelesnog odgoja.6. Najšteter, Đ. (1998). Kineziološka didaktika. Sarajevo: Federalno ministarstvo obrazovanja, nauke, kulture i sporta. 7. Višnjić, D., Jovanović, A., Miletić, K. (2004). Teorija i metodika fizičkog vaspitanja. Aranđelovac: Viktor štampa. |

|  |  |
| --- | --- |
| **Metodologija pedagoških istraživanja u razrednoj nastavi** | ECTS |
| **5** |
| Ukupan broj sati u semestru: **45** |
| Semestar: **I** | Predavanja: **2** | Vježbe (A+L) : **0+1** |
| **Cilj kolegija:**Osposobljavanje studenata za samostalno konstruiranje i provođenje jednostavnijih istraživanja na terenu, prikupljanje podataka uz primjenu istraživačkih instrumenata koje su samostalno izradili, analizu i interpretaciju dobivenih rezultata i njihovu, te njihovu primjenu. |
| **Sadržaj / struktura predmeta:**1. Upoznavanje sa sadržajima kolegija2. Paradigme istraživanja primarnog odgoja i obrazovanja 3. Paradigma razumijevanja u naučnom pedagoškom istraživanju istraživanju (kvalitativna)4. Paradigma pojašnjavanja/tumačenja u naučnom pedagoškom istraživanju (kvantitativna)5. Etape pedagoškog istraživanja6. Naučne metode i metodološki pristupi u pedagoškom istraživanju7. Metode, tehnike i instrumenti za prikupljanja podataka8. Identifikacija populacije i određivanje uzorka istraživanja 9. Metode analize podataka10. Primjena statističkih postupaka u obradi podataka11. Grafičko prikazivanje rezultata pedagoških istraživanja12. Analiza i interpretacija rezultata naučnog istraživanja13. Pisanje izvještaja o istraživanju14. Primjena rezultata istraživanja. 15. Osvrt na obrađene sadržaje |
| **Literatura:**Hadžić-Suljkić, M. (2013). Metodologija istraživanja u odgoju i obrazovanju. Tuzla: PrintCom.Mužić, V. (2004). Uvod u metodologiju istraživanja odgoja i obrazovanja. Zagreb: Educa.Milas, G. (2009). Istraživačke metode u psihologiji i drugim društvenim znanostima. Jastrebarsko: Naklada Slap.Cohen, L., Manion, L. i Morrison, K. (2007). Metode istraživanja u obrazovanju. Jastrebarsko: Naklada SlapŠamić, M. (2003). Kako nastaje naučno djelo. Sarajevo: Svjetlost. |

|  |  |
| --- | --- |
| **Kurikulum razredne nastave** | ECTS |
| **5** |
| Ukupan broj sati u semestru: **30** |
| Semestar: **I** | Predavanja: **2** | Vježbe (A+L) : **0+0** |
| **Cilj kolegija:**-Upoznavanje studenata sa osnovnim poteškoćama u izradi kurikuluma savremenog odgoja i obrazovanja-Kvalitetnije razumijevanje i istraživanje uloga učesnika odgojno obrazovnog procesa u stvaranju, provođenju i vrednovanju kurikuluma razredne nastave-Razvijanje kritičkog odnosa spram različitih načina poučavanja u razrednoj nastavi-Ukazivanje na ulogu planiranja i izvođenja nastavnog sata u razrednoj nastavi, kao i ocjenjivanja učeničkog napretka-Upoznavanje studenata sa savremenim postupcima u radu sa učenicima razredne nastave |
| **Sadržaj / struktura predmeta:**1. Pojam kurikuluma i teorijsko historijska polazišta, kurikulum savremenog odgoja i obrazovanja2. Metodološke teškoće u izradi kurikuluma, nacionalni kurikulum3. Evaluacija u nastavnom kurikulumu4. Uloga učesnika odgojno obrazovnog procesa u stvaranju, provođenju i vrednovanju kurikuluma5. Udžbenik i kurikulum6. Učenje u školskom kontekstu7. Poučavanje kroz razgovor, poučavanje putem grupnog oblika rada i direktno poučavanje8. Planiranje i pripremanje nastavnog sata u razrednoj nastavi9. Vođenje nastavnog sata u razrednoj nastavi10. Ocjenjivanje napretka učenika razredne nastave11. Stvaranje kurikuluma usmjerenog na dijete12. Nastavne metode i postupci u radu sa djecom od šeste do osme godine13. Nastavne metode i postupci u radu sa djecom drugog, trećeg i četvrtog razreda14. Kurikulum i socijalne vještine učenika15. Kurikulum partnerstva škole i porodice |
| **Literatura:**-Previšić, V. (2007). Kurikulum, Zagreb: Školska knjiga.-Marsh, C. J. (1994). Kurikulum, Zagreb: Educa.-Kyriacou, C. (2001). Temeljna nastavna umijeća, Zagreb: Educa.-Desforges, C. (2001). Uspješno učenje i poučavanje, Zagreb: Educa. |

|  |  |
| --- | --- |
| **Didaktičko-metodički aspekti rada sa učenicima s posebnim odgojno-obrazovnim potrebama** | ECTS |
| **4** |
| Ukupan broj sati u semestru: **30** |
| Semestar: **I** | Predavanja: **2** | Vježbe (A+L) : **0+0** |
| **Cilj kolegija:**Cilj kolegija je ukazati studentima na posebnost odgojno-obrazovnih potreba darovitih učenika i učenika sa teškoćama u razvoju, kao i ovladavanje savremenim didaktičko- metodičkim spoznajama i postupcima u radu sa darovitim učenicima i učenicima sa različitim vrstama teškoća u razvoju. Također, cilj kolegija je i osposobiti studente za planiranje i provođenje uspješnijeg odgojno-obrazovnog rada s darovitim učenicima i učenicima s teškoćama u razvoju, kao i kritičko praćenje naučne i stručne literature iz ove oblasti. |
| **Sadržaj / struktura predmeta:**1. Osnovna terminologija u području odgojno-obrazovnog rada sa darovitim učenicima i učenicima s teškoćama u razvoju2. Metodički pristup otkrivanju i identifikaciji darovitih učenika i učenika s teškoćama u razvoju3. Primjena nastavnih metoda i oblika rada u nastavi i učenici s posebnim odgojno-obrazovnim potrebama – didakička efikasnost u radu sa darovitim učenicima i učenicima s teškoćama u razvoju4. Oblici odgojno-obrazovne podrške potencijalima darovitih učenika 5. Razvojna polazišta dizajniranja individualnih programa (posebni, prilagođeni programi); 6. Neformativna i formativna evaluacija (liste praćenja, opservacija); 7. Saradnja s roditeljima i stručnim timom;8. Područja individualnih programa – briga o sebi, upoznavanje uže i šire okoline, komunikacija, aktivnosti svakodnevnog života, socijalizacija; 9. Razine podrške obzirom na vrstu i stupanj teškoće; 10. Bazična senzomotorička stimulacija; 11. Alternativni oblici komunikacije; 12. Osnove modifikacije ponašanja (obzirom na vrstu i stupanj teškoće); 13. Poticanje i podržavanje igre djeteta s teškoćama u razvoju; 14. Obrazovanje darovite djece (akceleracija – raniji polazak u školu i/ili preskakanje razreda i obogaćeni programi za rad sa darovitim učenicima)15. Načela za izradu obogaćenog programa za darovite učenike |
| **Literatura:**Čudina-Obradovic, M. (1990). Nadarenost: Razumijevanje, prepoznavanje, razvijanje. Zagreb:Školska knjiga.Greenspan, S. I., Wieder, S. (2003). Dijete s posebnim potrebama. Lekenik: Ostvarenje.Gojkov, G. (2008). Didaktika darovitih. Vršac: Visoka škola strukovnih studija za obrazovanje vaspitačaKiš-Glavaš, L., Teodorović, B., Levandovski, D. (1997). Program bazične perceptivno-motoričke stimulacije. Zagreb: Fakultet za defektologiju.Koren, I. (1989). Kako prepoznati i identificirati nadarenog učenika. Zagreb: Školske novineMaksić, S. (2007). Darovito dete u školi. Beograd: Zavod za udžbenike.Malušić, S., (2000). Daroviti učenici i rad sa njima. Beograd: EMKA.Levandovski, D., Teodorović, B. (1989). Program rada s djecom s teškoćama u razvoju. Zagreb: Fakultet za defektologiju.Škrinjar, J., Teodorović, B. (1997). Modifikacija ponašanja u radu s osobama s većim teškoćama u učenju. Zagreb: Defektološka biblioteka. |

|  |  |
| --- | --- |
| **Psihologija obrazovanja: spoznajno-motivacijsko-socijalni procesi** | ECTS |
| **4** |
| Ukupan broj sati u semestru: **30** |
| Semestar: **I** | Predavanja: **2** | Vježbe (A+L) : **0+0** |
| **Cilj kolegija:**Cilj ovoga kolegija je upoznavanje studenata sa osnovnim teorijskim modelima i metodama istraživanja u području spoznajnih procesa, motivacije i socijalnih procesa u školskom kontekstu. Studenti će se upoznatisa specifičnostima funkcioniranja saznajnih procesa kod djece – pažnje, percepcije, pamćenja, razlikama u intelektualnim sposobnostima učenika, te načinima uvažavanja individualnih razlika u kognitivnim sposobnostima u procesu poučavanja. Ovladati će primjenom postupaka za utvrđivanjem i poticanjem motivacije za učenje, kao i primjenom postupaka za utvrđivanjem i unapređenjem socijalnih odnosa u razredu; načinima poticanja i održavanja produktivne razredne atmosfere i vještinama upravljanja razredom. Studenti će se upoznati sa načinima uspješnog preveniranja nepoželjnih oblika ponašanja u razredu, planiranjem intervencija u oblasti školskog nasilja i načinima unapređivanja saradnje porodice i škole. |
| **Sadržaj / struktura predmeta:**1. Pažnja i karakteristike procesa pažnje kod djece;2. Percepcija i karakteristike procesa percepcije kod djece;3. Pamćenje i karakteristike procesa pamćenja kod djece;4. Inteligencija – razvoj, teorije, mjerenje;5. Određenje motivacije za učenje; Motivacija u povijesnoj i savremenoj perspektivi;6. Primjena teorija motivacije u školskom kontekstu; Ciljevi učenja i ciljne orijentacije; 7. Uloga interesa i emocija u školskom učenju; Priroda emocija: zdrave i nezdrave emocije;8. Uloga osobnih uvjerenja: self-koncepta učenika u školskom učenju; Uloga osobnih uvjerenja o svojim sposobnostima, samoefikasnosti, sopstvenoj vrijednosti; Uloga očekivanja uspješnosti i privlačnosti cilja u motivaciji: Atkinsonov model; Uloga osobnih uvjerenja učenika o uzrocima postignutog uspjeha ili neuspjeha i o kontroli;9. Nastavnička uvjerenja i očekivanja;10. Samoregulirano učenje;11. Strategije učenja;12. Vanjski uvjeti učenja: Školska klima, produktivna razredna atmosfera, komunikacija u razredu;13. Upravljanje razredom i disciplina, suočavanje sa nepoželjnim oblicima ponašanja učenika;14. Školsko nasilje- izvori, planiranje intervencija; 15. Saradnja sa ostalim akterima obrazovnog procesa. |
| **Literatura:**Gardner, H., Kornhaber, M.L. i Wake, W.K. (1999) Inteligencija – različita gledišta,Naklada Slap, JastrebarskoZarevski, P. (2007). Psihologija pamćenja i učenja. astrebarsko: Naklada Slap Reeve J. (2010). Razumijevanje motivacije i emocija. Jastrebarsko: Naklada Slap Vulfolk, A., Hjuz, M., Volkap, V. (2014). Psihologija u obrazovanju I. Beograd: ClioVulfolk, A., Hjuz, M., Volkap, V. (2014). Psihologija u obrazovanju II. Beograd: ClioVizek-Vidović, V., Rijavec, M., Vlahović-Štetić, V., Miljković, D. (2003). Psihologija obrazovanja. Zagreb: IERGrgin, T. (1996). Edukacijska psihologija. Jastrebarsko: Naklada Slap Stojaković, P. (2011). Pedagoška psihologija II, Filozofski fakultet, Univerzitet u Banja LuciGordon, T. (2008). Kako biti uspešan nastavnik. Beograd: Kreativni centar. Popadić, D. (2009). Nasilje u školama. Beograd: Institut za psihologiju. |

|  |  |
| --- | --- |
| **Jezik, književnost i kultura - Jezik i kultura (modul Lingvistika)** | ECTS |
| **5** |
| Ukupan broj sati u semestru: **45** |
| Semestar: **II** | Predavanja: **2** | Vježbe (A+L) : **1+0** |
| **Cilj kolegija:**1. Osposobljavanje studenata za samostalno i stvaralačko izvođenje nastave bosanskog jezika i književnosti2. Usvajanje savremene teorije3. Osposobljavanje za postizanje većih i kvalitetnijih uspjeha u svim područjima nastave bosanskog jezika i književnosti |
| **Sadržaj / struktura predmeta:**1. Jezik, kultura, mišljenje i simbolizacija (2+0,5)2. Jezička kultura (2+0,5)3. Kultura govora (2+0,5)4. Kultura pisanja (2+0,5)5. Kultura slušanja (2+0,5)6. Spol i rod u jeziku (2+0,5)7. Jezik i dob (2+0,5)8. Jezik i identitet (2+0,5)9. Jezik i nacionalne manjine (2+0,5)10. Sociolingvistika, sociolingvistički pojmovi i teorija (2+0,5)11. Bosanski jezik i savremeni sociolingvistički kontekst (2+0,5)12. Standardni jezik (2+0,5)13. Jezik i politika (2+0,5)14. Jezici u kontaktu (2+0,5)15. Antropološka lingvistika (2+0,5)\*\*\* Modularni predmet koji će se izučavati u okviru predmeta Jezik, književnost i kultura |
| **Literatura:**Bugarski, Ranko 2005. Jezik i kultura, Beograd.Duranti, Allesandro 1997. Linguistic Antropology, Cambridge: University PressHodžić, Jasmin 2018. Bosanski jezik. Statusna pitanja bosanskog jezika kroz historiju i historija nauke o bosanskom jeziku, Sarajevo.Samardžija, M. 1995. Leksikologija hrvatskoga jezika, Školska knjiga, Zagreb i sljedeća izd.Peco, Asim 1971. Osnovi akcentologije sh. jezika, Naučna knjiga, BeogradKatnić Bakaršić, Marina 2001. Stilistika, Sarajevo |

|  |  |
| --- | --- |
| **Jezik, književnost i kultura – Modul Bosanskohercegovačka književnost i kultura** | ECTS |
| **5** |
| Ukupan broj sati u semestru: 30 |
| Semestar: **II** | Predavanja: **2** | Vježbe (A+L) : **0+0** |
| **Cilj kolegija:**Upoznavanje studentica i studenata sa posebnostima bosanskohercegovačke književnosti i kulture te poetikama i reprezentativnim djelima. |
| **Sadržaj / struktura predmeta:**1. Uvod u sadržaj kolegija. Književno naslijeđe: bosanskohercegovački kulturni sinkretizam. Poetike bosanskohercegovačke književnosti (2 časa)2. Usmena i pisana književnost u Bosni i Hercegovini (2 časa)3. Sevdalinka i balada: sevdalinka u savremenoj bosanskohercegovačkoj književnosti (2 časa)4. Naslijeđe Hasanaginice ( A. Isaković, Lj. Ostojić, I. Horozović i dr.) (2 časa)5 Tradicija i moderna u poeziji (A. Šantić, M. Ć. Ćatić i dr.) (2 časa)6. Kameni spavač i Stari bosanski tekstovi M. Maka Dizdara (2 časa)7. Pripovjedačka Bosna/tradicija i inovacija (2 časa)8. Pripovjedačka Bosna/tradicija i inovacija (2 časa)9. Bosanskohercegovački roman (predaja, mit, historija) (2 časa)10. Bosanskohercegovački roman (predaja, mit, historija) (2 časa)11. Ženska književnost u Bosni i Hercegovini (2 časa)12. Ženska književnost u Bosni i Hercegovini (2 časa)13. Bosanskohercegovačka književnost za djecu (2 časa)14. Redefiniranje tradicije i bosanskohercegovačka književnost (2 časa)15. Redefiniranje tradicije i bosanskohercegovačka književnost (2 časa)\*\*\* Modularni predmet koji će se izučavati u okviru predmeta Jezik, književnost i kultura |
| **Literatura:**- Bošnjačka književnost u književnoj kritici, I-VI, Hrestomatija, Sarajevo, 1998. (izbor tekstova)- Kazaz, Enver. Bošnjački roman XX vijeka, Sarajevo-Zagreb: Naklada Zoro, 2004- Oraić-Tolić, Dubravka. Paradigme 20. stoljeća, Zagreb: Filozofski fakultet u Zagrebu, 1996.- Lovrenović, Ivan (1989). Labirint i pamćenje: kulturnohistorijski esej o Bosni, Sarajevo: Oslobođenje- Stari bosanski tekstovi (1997), Mak Dizdar, Sarajevo: Svjetlost, 1997.- Kazaz, Enver (2012). Subverzivne poetike, Zagreb-Sarajevo: Synopsis- Dječija književnost u Bosni i Hercegovini (1990) Sarajevo: "Veselin Masleša"- Lešić, Zdenko (1986). Klasici avngarde, Sarajevo: Svjetlost- Izazovi feminizma (2004). Moranjak-Bamburać, Nirman, Babić-Avdispahić, Jasminka (etc), Sarajevo: Forum Bosna- Begić, Midhat (1987). Djela I-VI (knjiga V), Sarajevo: Veselin Masleša, Svjetlost |

|  |  |
| --- | --- |
| **Završni rad – magistraski rad** | ECTS |
| **25** |
| Ukupan broj sati u semestru:  |
| Semestar: **II** | Predavanja: **konsultativni sati sa dodjijeljenim mentorom** | Vježbe (A+L) :  **konsultativni sati sa dodjijeljenim mentorom** |
| **Cilj kolegija:**Ovladavanje aktivnom primjenom zanja i vještinama neophodnim za utvrđivanje predmeta istraživanja, planiranje istraživanja, prikupljanje i analiziranje literature, izradu istraživačkog nacrta i predstavljanje rezultata istraživanja. Osnovni cilj kolegija je osposobiti studente za planiranje i realizaciju istraživanja i pisanje master rada.  |
| **Sadržaj / struktura predmeta:*** Definiranje teme, odnosno predmeta istraživanja i u skladu s tim izbor odgovarajućeg teorijskog okvira i metoda i tehnika istraživanja
* Prikupljanje i analiziranje relevantne literature
* Izrada plana istraživanja
* Prikupljanje podataka i sprovođenje preliminarnih analiza podataka
* Definiranje strukture rada (Uvod, Metod, Rezultati, Diskusija, Bibliografija itd.)
* Izrada master rada
 |
| **Literatura:**Relevantne reference u skladu sa usvojenom temom završnog rada |

* 1. **Kompetencije i vještine koje se stiču završetkom II ciklusa studija**

 Završetkom II ciklusa studija Razredna nastava student/ica stiče teorijska, metodološka i analitička znanja i vještine, koje ih osposobljavaju za rad i uspješan nastavak studiranja.

Kompetencije i vještine koje se stiču kvalifikacijom (diplomom) su:

**Opće kompetencije:**

Savladavanjem programa studenti će biti sposobni da:

* poštuju i koriste naučni pristup, kritičko i kreativno mišljenje,
* razumiju i primijene bazične eksperimentalne i neeksperimentalne istraživačke metode uključujući dizajniranje istraživanja, analiziranje podataka i interpretaciju,
* komuniciraju na akademskom nivou u domaćem i međunarodnom okruženju,
* pokažu osjetljivost za etičke dileme i pronalaze rješenja u skladu sa Zakonom i etičkim kodeksom struke.

**Predmetno specifične kompetencije:**

Savladavanjem programa studenti će biti sposobni da:

* razumiju važnost nove paradigme primarnog odgoja i obrazovanja u interdisciplinarnim okvirima;
* demonstriraju sposobnosti zauzimanja kritičkog stava prema savremenim tendencijama u području razredne nastave;
* razviju sposobnosti za primjenu novih teorijskih spoznaja u konkretnim odgojno-obrazovnimsituacijama;
* razviju sposobnosti izrade savremenog kurikuluma u razrednoj nastavi;
* kreativno pristupaju školskom kurikulumu, organiziranju i evaluaciji odgojno-obrazovnog rada;
* primjenjuju stečena znanja u oblastididaktičko-metodičke podrške potencijalima učenika sa posebnim odgojno-obrazovnim potrebama (izrada individualnih, prilagođenih i proširenih nastavnih programa);
* interdisciplinarno pristupaju organizaciji i realizaciji nastave, te razvijaju međupredmetne kompetencije;
* uspostave kvalitetnu saradnjusa svim akterima odgojno-obrazovnog rada značajnih za područje razredne nastave;
* primjenjuju postupke podsticanja motivacije za učenje, kao i postupke za utvrđivanje i unapređenje socijalnih odnosa u razredu;
* razviju sposobnostisamoevaluacije i profesionalnog razvoj, daljnje vertikalne mobilnosti;
* kreiraju nova znanja iz područja primarnog odgoja i obrazovanja;
* sprovode akcijska istraživanja i ostale metodološke pristupe u svrhu unapređivanja pedagoške djelatnosti.

 Po završetku II ciklusa studija Razredna nastava očekuje se da studenti steknu naučne i stručne spoznaje potrebne za obavljanje poslova iz struke kao i za nastavak naučnog i stručnog usavršavanja.

* 1. **Uslovi upisa u slijedeći semestar, te način završetka studija**

Student stiče pravo na upis u naredni semestar ukoliko je odslušao nastavu iz prvog semstra.

Student koji obnavlja studijsku godinu, obavezan je prisustvovati realizaciji nastave samo iz nastavnih predmeta iz kojih nije izvršio utvrđene obaveze učešća u nastavi, odnosno nije ostvario pravo na potpis.

Student završne godine studija, koji je ovjerio posljednji semestar, a nije odbranio završni magistarski rad, prelazi u status studenta apsolventa koji traje od prvog dana naredne akademske godine do kraja iste. U tom periodu ima pravo na obavljanje preostalih završnih ispita, u svakom kalendarskom mjesecu.

O izvršavanju obaveza studenata iz svih oblika nastavnog rada vodi se jedinstvena evidencija za svaki nastavni predmet.

**Studij drugog ciklusa studija završava se polaganjem svih ispita, te izradom i javnom odbranom završnog magistarskog rada, u skladu sa studijskim programom. Student drugog ciklusa studija u trajanju od jedne godine ima pravo na odobrenje teme za izradu završnog magistarskog rada rada nakon odslušanog prvog semestra, a najkasnije do kraja ljetnog semestra. Završni magistarski rad može se predati na ocjenu i dalji postupak nakon položenih svih ispita i izvršenih svih obaveza predviđenih studijskim programom i opštim aktima nadležnih organa Univerziteta.**

**Postupak odobravanja teme, izrade i odbrane završnog magistarskog rada provodi se na način i u postupku utvrđenom Pravilnikom o završnom magistarskom radu na drugom ciklusu studija.**

* 1. **Uslovi prelaska sa drugih studijskih programa u okviru istih ili srodnih oblasti studija**

 Studentu drugog Univerziteta može se omogućiti prelazak sa **istorodnih** akreditovanih studijskih programa na studijski program Filozofskog faklulteta Univerziteta u Tuzli pod uslovima i postupku utvrđenim Pravilima studiranja na II ciklusu studija na Univerzitetu u Tuzli.

 Pod **istorodnim** studijskim programom smatraju sestudij primarnog obrazovanja, učiteljski studij, studijski program za obrazovanje učitelja, te studij razredne nastave. Student može izvršiti prelazak sa drugog javnog univerziteta pod uslovima i na način utvrđen Pravilima studiranja na II ciklusu studija na Univerzitetu u Tuzli.

Studentu Univerziteta se može omogućiti prelazak sa jednog studijskog programa na drugi studijski program pod uslovima i postupku utvrđenim Pravilima studiranja na II ciklusu studija na Univerzitetu u Tuzli.

* 1. **Druga pitanja od značaja za izvođenje studijskog programa**

**KADROVSKI RESURSI**

 Studisjki program II ciklusa studija Razredna nastava po svojoj prirodi je interdisciplinaran. Shodno tome, u nastavnom procesu na II ciklusu studija Razredna nastava učestvovat će nastavnici i saradnici sa drugih studijskih odsjeka Filozofskog fakulteta (Pedagogija-psihologija, Bosanski jezik i književnost, Historija) Priodno-matematičkog fakulteta, Fakulteta za tjelesni odgoj i sport i Akademije dramskih umjetnosti. U pogledu finansijskih sredstava, napominjemo da je planirano da nastavu na II ciklusu studija izvode nastavnici i saradnici koji su zaposlenici Univerziteta u Tuzli, te u tom pogledu nisu neophodna dodatni kadrovski resursi.

**PROSTORNI RESURSI**

 Filozofski fakultet Univerziteta u Tuzli, te budući II ciklus studija Razredna nastava kao dio Filozofskog fakulteta, po važećim kriterijima za ovakve institucije zadovoljava potrebne prostorne standarde, čak i po kriterijima po kojima je u tom segmentu izvršena certifikacija Univerziteta i Fakulteta.

Filozofski fakultet raspolaže sa dva amfiteatra i jednom velikom predavaonicom, te 23 učionice sa ukupnim kapacitetom od 1865 mjesta.

Tabela 2. Resursi i infrastruktura Filozofskog fakulteta Univerziteta u Tuzli

**RESURSII INFRASTRUKTURA**

|  |  |
| --- | --- |
| Ukupna površina korsinog prostora [m2] | 5140,0 |
| Površina učioničkog prostora [m2] | 2703,6 |
| Površina bibliotečkog prostora[m2] | 145,7 |
| Površina laboratorijskog prostora[m2] | - |
| Površina prostora za studentski standard (smještaj, ishrana, rekreacija) [m2] | 757, 3 |
| Broj amfiteatara i/ili velikih predavaonica | 3 |
| Broj učionica | 23 |
| Broj sjedećih mjesta za nastavu za studente | 1865 |
| Broj računarskih učionica | 2 |
| Broj računara u računarskim učionicama | 26 |
| Ukupan broj računara | 83 |
| Broj laboratorija | - |
| Ukupan broj bibliotečkih jedinica | 1 |
| Ukupan broj knjiga u bibliotekama | 39988 |
| Broj osoba zaposlenih u biblioteci | 1 |
| Ukupan broj administrativnog osoblja | 6 |
| Ukupan broj osoblja u studentskim službama | 4 |

**FINANSIJSKI RESURSI**

 U pogledu finansijskih sredstava, planirano je da će nastavu na II ciklusu studija Razredna nastava izvoditi nastavnici i saradnici koji su zaposlenici Filozofskog fakulteta i zaposlenici drugih članica Univerziteta u Tuzli, te im izvođenje nastave na II ciklusu studija ulazi u normu. Prema tome, nisu neophodna dodatna finansijska izdvajanja osnivača za pokretanje II ciklusa studija Razredna nastava.